陈襄
马筱潭报雨
皇佑岁庚寅，阴阳久郁堙。
二时愆雨泽，百物悯膏屯。
谷价方翔踴，民言备苦辛。
原畴无播种，道路有饥贫。
县令忧忘食，斋房退省身。
朝归占甲子，暮出看星辰。
野祀曾徼福，雩坛示礼神。
祈求观古法，询访得龙津。
遣吏苹蘩洁，斋书肺腑阵。
灵泉汲坎{上穴下臼}，仙仗下嶙刚。
雷斧潜嗔树，天波忽洒尘。
音官沈鼓吹，市户湿衣巾。
隆应声何速，盘旋志未伸。
经纶惟四日，滂沛即逾旬。
万谷山源发，三农水利均。
趋田多耒耨，入里少刍薪。
苗稼晨争插，坊庸夜不巡。
讴谣兴父老，燕喜集宾亲。
捐瘠苏中壑，生成赋大钧。
邑人勿忘报，世世荷深仁。